
ADHD- A figyelem központjában: probléma vagy egy új lehetőség?

Kulcsszavak: ADHD; sport; munka világa;
Egyre több emberben tudatosul, hogy a felgyorsuló világunkban a régen jól működő megoldások gyakran már nem megfelelőek az újabb kihívások megoldására. Egyre szélesebb körben hallható ez az újszerűnek mondható fogalom, számos olyan tanulmány olvasható, amelyek ADHD-s (Attention Deficit Hyperactivity Disorder- Figyelemhiányos hiperaktivitás-zavar) gyermekekről szólnak. Ezek a kutatások többek között azt vizsgálják, hogy mennyire nehezen tudnak beilleszkedni a társaik közé, milyen nemzetgazdasági hatásai vannak a kezeletlenül maradt gyermekeknek. Ezzel szemben kevés felmérés beszél az ADHD-s felnőtteket érintő helyzetekről. A tünetek ugyan gyermekkorban alakulnak ki, de sok esetben csak felnőttkorban diagnosztizálják.
Sokak számára probléma az életük során az ADHD jelenléte, azonban ha felismerik, nem kudarcként, hanem esetlegesen plusz adottságként élik meg. Számos ADHD-s sportolóról, vezetőről olvastunk kutatásunk során, akik nem teherként élték ezt meg, hanem kihozták magukból így a maximumot, és kitűntek az adott területen társaik közül. Pl.: Michael Phelps vagy Steve Jobs.
Kutatásunk céljául tűztük ki azt, hogy megismerjük egy multinacionális vállalat illetve egy sportszervezet körében az ADHD tüneteivel szemben való toleranciaszintet. Dolgozatunkban arra kerestük a választ, hogy a kitöltők körében milyen gyakran találkoznak ilyen viselkedésű munkatárssal, illetve hogyan tudják kezelni a kialakuló helyzeteket. Továbbá, okoz-e frusztrációt, ha ADHD-s tünetekkel rendelkező személyek vannak a csoporton belül, és milyen nehezen tolerálják, ha valaki az átlagtól eltérő? Kíváncsiak voltunk arra is, hogy valóban nagyfokú tájékozatlansággal találkozunk-e a témát illetően. Primer kutatásként kérdőívet készítettünk, melyhez online és személyes megkérdezés segítségével kaptunk adatokat a vállalat és sportszervezet kitöltői segítségével.
Összegzésképpen elmondhatjuk, hogy annak ellenére, hogy a felnőttkori ADHD igen releváns és fontos téma, kevés tanulmány foglalkozik vele. A jövőben szeretnénk ebben a témában mélyrehatóbb elemzést végezni, elsősorban az ADHD-s dolgozók tapasztalatait/ élményeit kutatnánk. Emellett az interjúk során rávilágítottak a szakemberek arra, hogy esetleges összefüggés található az ADHD-s karakterjegyek valamint az Y és Z generáció között, ami teljesen új perspektívákat nyújthatna a munkaerőpiacon.



